कहा- ऐसी फिल्मों में टॉक्सिसिटी दिखाई गई; कादर खान-शक्ति कपूर की वजह से फिल्में देखनी छोड़ी थी
Shark Tank India Judge Anupam Mittal Speaks About Bollywood Movies. शार्क टैंक इंडिया के जज और शादी डॉट कॉम के फाउंडर अनुपम मित्तल ने बॉलीवुड फिल्मों पर निशाना साधा है। उन्होंने कहा उन्हें सलमान खान की तेरे नाम और शाहरुख खान की दिलवाले-दुल्हनिया ले जाएंगे
शार्क टैंक इंडिया के जज और शादी डॉट कॉम के फाउंडर अनुपम मित्तल ने बॉलीवुड फिल्मों पर निशाना साधा है। उन्होंने कहा कि उन्हें सलमान खान की तेरे नाम और शाहरुख खान की दिलवाले-दुल्हनिया ले जाएंगे और डर जैसी फिल्मों का कॉन्सेप्ट समझ नहीं आया था।
अनुपम ने कहा कि तेरे नाम में एक लड़का, लड़की के पीछे किस कदर पागल हो जाता है, उस फिल्म से समाज को टॉक्सिसिटी के अलावा कुछ नहीं मिला था। अनुपम के मुताबिक, बॉलीवुड फिल्मों में शादियों को ट्रेडिशन नहीं बल्कि एक इवेंट की तरह दिखाया जाता है, जो शादी-विवाह के असली वैल्यूज को नहीं दिखा पाते।
बड़जात्या-करण जौहर की फिल्मों में शादियों को लेकर अलग कॉन्सेप्ट दिखाया गया
अनुपम मित्तल हाल ही में अनुपमा चोपड़ा के साथ एक इंटरव्यू में शामिल हुए। वहां उनसे बॉलीवुड फिल्म मेकिंग के कॉन्सेप्ट और रोमाटिंक फिल्मों के बारे में अपने विचार रखने को कहा गया।
जवाब में अनुपम ने कहा, 'मैं इन फिल्मों की सराहना नहीं करता। आप सूरज बड़जात्या और करण जौहर की फिल्में देखते हैं, उसमें शादी विवाह एक इवेंट के नाम पर सिमट के रह जाता है। उन फिल्मों को देखने के बाद ऐसा फील होता है कि फोकस शादी से जुड़े रीति रिवाजों पर नहीं है बल्कि शादी में होने वाली तड़क-भड़क पर है। ऐसा लगता है कि लोग शादी इसलिए नहीं करते कि सच में एक रिश्तों के बंधन में बंधना है बल्कि इसलिए करते हैं ताकि इस सेरेमनी में हिस्सा लेने का मौका मिले।'
तेरे नाम और डर में नेगेटिव बिहेवियर दिखाया गया
अनुपम ने आगे कहा, 'हम भोले-भाले लोग हैं, हमें जो दिखाया जाता है, उस पर विश्वास कर लेते हैं। सलमान की एक फिल्म (तेरे नाम) थी, जिसमें वो लड़की के लिए पागल हो जाते हैं, वहीं शाहरुख की वो के..के किरण वाली फिल्म (डर) थी। ये दोनों फिल्में सही संदेश नहीं देतीं।
इनमें दिखाया जाता है कि हीरो अपने आप को मार रहा, काट रहा है, इधर-उधर कूद रहा है। ये एक नेगेटिव बिहेवियर है। हम ऐसी फिल्मों को देख कर यही सब हरकतें सीखते हैं।' हालांकि अनुपम ने कहा कि अब बॉलीवुड में रियलस्टिक फिल्में बन रही हैं।
कादर खान-शक्ति कपूर की वजह से फिल्में देखनी छोड़ी
अनुपम ने अपने इस पॉडकास्ट में अमिताभ बच्चन और राम गोपाल वर्मा का भी जिक्र किया। उन्होंने कहा, 'मैं बचपन से बच्चन साहब की फिल्में देख बड़ा हुआ था। मुझे ये कहना तो नहीं चाहिए लेकिन जब कादर खान और शक्ति कपूर की जोड़ी ने स्क्रीन पर कब्जा करना शुरू किया तो मेरा बॉलीवुड से मोहभंग हो गया। अचानक बहुत सारी फालतू फिल्में आनी शुरू हुई। इसको देखते हुए मैंने हॉलीवुड फिल्मों का रुख कर लिया।'
राम गोपाल वर्मा की फिल्मों से फिर दिलचस्पी बढ़ी
अनुपम ने आगे बताया, '2000 के दशक में जब राम गोपाल वर्मा की फिल्में आनी शुरू हुईं तो बॉलीवुड को लेकर मेरी दिलचस्पी फिर बढ़ गई। रामू ने कुछ बेहतरीन फिल्में बनानी शुरू कीं। मैंने उनकी फिल्म आग को स्पॉन्सर भी किया। मैंने ये फिल्म रामू और मिस्टर बच्चन के साथ बैठ कर देखी थी। हालांकि ये फिल्म कोई खास नहीं रही। मैंने उस वक्त बच्चन साहब के चेहरे पर कोई एक्सप्रेशन नहीं देखा। हालांकि ये एक क्रिएटिव फिल्म थी। कोई ये नहीं चाहता कि उसकी फिल्में फ्लॉप हो।'
राम गोपाल वर्मा की आग शोले की रीमेक थी, इस फिल्म में अजय देवगन, सुष्मिता सेन और मोहनलाल ने अहम भूमिका निभाई थी। फिल्म रिलीज होने के कई साल बाद अमिताभ बच्चन ने कहा कि ये फिल्म करना उनकी जिंदगी की सबसे बड़ी भूल थी।
185 करोड़ रुपए के मालिक हैं अनुपम
अनुपम मित्तल शादी डॉट कॉम के फाउंडर और CEO हैं। उन्होंने 1997 में इस वेबसाइट की शुरुआत की थी। शुरुआत में इसका नाम सगाई डॉट कॉम था, लेकिन बाद में ये शादी डॉट कॉम बन गया। उनकी नेट वर्थ तकरीबन 185 करोड़ रुपए है। उन्होंने अमेरिका के बोस्टन यूनिवर्सिटी से पढ़ाई की है। शार्क टैंक इंडिया में जज बन कर वो पूरे देश में जाने गए।
